b'\n_START_ARTICLE_\nPodatomski delec\n_START_PARAGRAPH_\nPodatomski delec je delec, ki sestavlja nukleone in atome. Podatomske delce delimo na osnovne delce in sestavljene delce. Osnovnih delcev ne moremo deliti na manj\xc5\xa1e dele, ker njihova zgradba \xc5\xa1e ni znana._NEWLINE_Izraz podatomski delec ni najbolj\xc5\xa1i, ker so mase nekaterih podatomskih delcev celo ve\xc4\x8dje kot so mase nekaterih atomov. Dolgo se je verjelo, da so ti delci osnovni in da se jih ne da deliti na manj\xc5\xa1e sestavne dele. Danes je znano, da je ve\xc4\x8dina delcev sestavljenih iz gradnikov, ki jih sedaj imamo za osnovne gradnike snovi, \xc4\x8deprav se bo verjetno tudi to v prihodnosti spremenilo._NEWLINE_V resnici je tudi izraz delec problemati\xc4\x8den, ker kvantna teorija pravi, da se vsa snov obna\xc5\xa1a kot delci in kot valovanje. To pomeni, da se snov v\xc4\x8dasih obna\xc5\xa1a kot delec, v\xc4\x8dasih pa kot valovanje. Izraz delec izvira \xc5\xa1e iz \xc4\x8dasov klasi\xc4\x8dne fizike._NEWLINE_Prvi podatomski delec, ki so ga odkrili, je bil elektron v letu 1897. Pozneje so odkrili, da atome sestavlja jedro, ki ga obkro\xc5\xbea oblak elektronov. V 30. letih prej\xc5\xa1njega stoletja so odkrili, da je tudi jedro sestavljeno iz protonov in nevtronov. V 70. letih prej\xc5\xa1njega stoletja so odkrili , da sta ti dve vrsti delcev sestavljeni iz manj\xc5\xa1ih, ki so jih imenovali kvarki. Danes smo prepri\xc4\x8dani, da vso snov okoli nas sestavljajo kvarki in leptoni. Nosilci sile pa so delci, ki jih imenujemo bozoni. Delce so uvrstili v Standardni model, ki pozna kvarke in leptone ter nekaj nosilcev sil med delci. Nekaterih delcev nikoli doslej \xc5\xa1e niso opazili kot samostojne v naravi (primer: kvarki).'